FI Euroopan unionin virallinen lehti CE 88/39

(2004/C 88 E/0042)

KIRJALLINEN KYSYMYS E-1678/03

esittäjä(t): José Ribeiro e Castro (UEN) komissiolle

(19. toukokuuta 2003)

Aihe: Angolan lapsisotilaat

Tiedotusvälineissä viime aikoina esitettyjen tietojen mukaan Angolan hallitus on vapauttanut maan sisällissodassa taistelleet lapset pakollisesta varusmiespalvelusta.

Human Rights Watch -ihmisoikeusjärjestö ilmoitti muutama päivä sitten, että tässä tilanteessa olevia lapsia olisi luultavasti jopa 11 000.

Maailmanpankki on lahjoittanut 30 miljoonaa dollaria lapsisotilaiden hyväksi toteutettaviin hankkeisiin.

— Onko komissiolla tietoa kuinka paljon (arviolta tai todennäköisesti) lapsia palveli Angolan sisällissodan aikana konfliktiin osallistuneissa joukoissa?

— Miten se arvioi näiden lasten tilannetta nyt kun armeijoita riisutaan aseista, perheitä yhdistetään ja väestö asettuu taas kotisijoilleen — kaikki Angolan valtioelinten toteuttamia ja kansainvälisen yhteisön tukemia toimia?

— Aikooko se tarkastella erikseen joko kaikkien tai orvoksi jääneiden tai vammautuneiden lapsisotilaiden kuntouttamista, hoitoa ja koulutusta koskevia asioita?

— Mitä se on tehnyt tai aikoo tehdä tässä asiassa?

Poul Nielsonin komission puolesta antama vastaus

(11. heinäkuuta 2003)

Lapsisotilaita on käytetty Angolan-konfliktin aikana konfliktin molemmin puolin. Tiedossa ei ole tarkkoja lukuja, mutta arviot vaihtelevat 6 000 (Angolan hallituksen arvio) ja 11 000 (Human Rights Watch -järjestön arvio) sotilaan välillä.

Komission mielestä entisten lapsisotilaiden tukeminen kuuluu niihin moniin merkittäviin sodanjälkeisiin haasteisiin, jotka on pyrittävä ratkaisemaan. Hallituksen on otettava asiassa kansainvälisen yhteisön tuella entistä aktiivisempi rooli huolimatta siitä, että asiassa onkin jonkin verran edistytty. Maaliskuun 2003 alussa Angolan hallitus, YK:n lastenavun rahasto Unicef ja kansalaisjärjestöjen edustajat vahvistivat uudelleen toimintakehyksensä entisten lapsisotilaiden ja huoltajasta erilleen joutuneiden lasten tukemiseksi pyöreän pöydän tapaamisessa, jonka aiheena oli lasten oikeuksien suojelu sosiaalisen uudelleensopeutuksen yhteydessä. Tapaamisen järjesti humanitaarisesta avusta ja sosiaalisesta uudelleensopeuttamisesta vastaava ministeriö.

Tämän lisäksi eräs Angolan demobilisointi- ja yhteiskuntaan sopeuttamisohjelman tavoitteista on tarjota yksilöllisesti suunniteltua tukea erityisille kohderyhmille kuten entisille taistelijoille, jotka ovat lapsia tai vammautuneita. Näiden erityisten kohderyhmien tukemiseen on varattu arviolta 31 miljoonaa Yhdysvaltain dollaria. Komissio osallistuu ohjelmaan 20 miljoonan euron osuudella, joka maksetaan monen rahoittajan rahastosta osana monta maata koskevaa demobilisointi- ja yhteiskuntaan sopeuttamisohjelmaa. Komissio tarkastelee parhaillaan lisäavustuksen myöntämistä suoraan Angolan demobilisointi- ja yhteiskuntaan sopeuttamisohjelmalle.

Kokonaisuutena katsoen demobilisointia, perheiden yhdistämistä ja väestön sijoittamista koskeva tilanne on parantunut vaikeuksista huolimatta. Hallituksen on kuitenkin edelleen jatkettava kansainvälisen yhteisön tuella voimakkaita toimia, jotta hanke saadaan onnistuneesti päätökseen. Tähän on kuitenkin vielä matkaa.